Foster maak jag op Scarlets se Mooar | Netwerk24
15 Desember 2019 10:15
Die All Blacks wil graag die Scarlets se Brad Mooar as hulpafrigter aanstel. Foto: Getty Images
Dis ’n skuif wat Scarlets-ondersteuners sal bekommer. Die Pro14-spanbestuur het erken dat die gesprekke tussen sy breier en die NZR in ’n “vroeë stadium” is.
Die All Blacks se nuwe breier, Ian Foster, is glo gretig om Mooar, ’n gebore Kiwi, aan boord te bring.
Die nuwe All Black-hoofafrigter, Ian Foster.
“Ons is ingelig dat die nuwe All Black-afrigter, Ian Foster, Brad Mooar genader het om hom aan die einde van die 2019-’20-seisoen by sy afrigtingspan aan te sluit.
“Gesprekke tussen Scarlets en die NZR is nog in ’n vroeë stadium. Ons fokus sal intussen op die Europese Uitdaagbekerreeks bly,” het die Scarlets-bestuur in ’n verklaring gesê.
Mooar het groot sukses behaal sedert hy by Scarlets as hoofafrigter oorgeneem het. Hy was voorheen by die Superrugby-kampioen, die Canterbury Crusaders, betrokke.
Hy het as speler deur die Canterbury-ouderdomsgroepe gevorder en uiteindelik die streek as losskakel op B-vlak verteenwoordig.
Hy het van 1997 tot 1999 vir Mid-Canterbury uitgedraf, waarna hy oorsee gaan speel het. Met sy terugkeer na Christchurch, het hy as afrigter begin werk.
Sy eerste breierspos was by die Christchurch Colts en daarna van 2007 tot 2011 by die klub se premierspan. In 2011 het hy die hulpafrigter van die Colts geword.
Mooar het in 2012 na Suid-Afrika verhuis om die OP Kings af te rig voordat hy as hulpbreier van die provinsie se Pro14-span, die Southern Kings, aangestel is.
Hy is hierna terug na Nieu-Seeland, waar hy as hoofafrigter en direkteur van rugby vir Southland gewerk het.
Moaar is ’n gekwalifiseerde prokureur en is in 1997 as advokaat tot die balie van die Nieu-Seelandse hooggeregshof toegelaat. – rugbypass.com; Sportredaksie
Meer oor: Ian Foster | Wallis | Nieu-Seeland | Afrigter | Pro14 | All Blacks | Rugby | Scarlets
Steil pad lê vir nuwe All Black-breier voor
Foster die All Blacks se nuwe afrigter